runetrust/blame-folketinget-dk huggingface dataset:
Jeppe Bruus (S), 2025-01-29:
Nu har det her ministerium jo så 3-4 måneder på bagen.
Vi sad og forhandlede en politisk aftale frem til midt november, og jeg er helt med på, at det var uden Dansk Folkeparti.
Jeg er optaget af, at det foregår så ubureaukratisk og så nemt som muligt, og at vi også er i stand til at levere på de ting, vi stiller i udsigt.
Hvordan vi så præcis skal gøre det, er jo noget af det, jeg også kommer til at dykke ned i.
Anni Matthiesen (V), 2025-01-29:
Vi er i Venstre helt enige i, at det er vigtigt, at vi har nogle gode fritidstilbud til vores børn og til vores unge mennesker.
Vi er også enige med forslagsstillerne i, at det også er de nære fællesskaber og de fælles aktiviteter, man kan have sammen uden skærm, som betyder rigtig meget.
Derfor er jeg også glad for, at der jo allerede er nedsat tre arbejdsgrupper i Sammen om Fritiden, som skal komme med nogle anbefalinger, forhåbentlig inden længe.
Jeg glæder mig til både at lytte til de anbefalinger, de kommer med, men for den sags skyld også at få de politiske drøftelser efterfølgende.
I Venstre mener vi også, at det er vigtigt, at der er lokal frihed til at tilrettelægge fritidstilbuddene, allerhelst i samarbejde med forældre og forældrebestyrelse osv.
Der mener jeg og Venstre, at det med at begynde at lave helt unødvendige formålsbeskrivelser om, hvordan værkstederne skal være, og for den sags skyld hvilke mål der helt nøjagtig skal være i fritidstilbuddene, er en forkert vej at gå.
Vi mener faktisk, at netop lokal frihed er det allerallervigtigste, og at man også lokalt understøtter, at der er mulighed for forskellighed.
For når man færdes rundt i landet, som jeg også gør, ved man godt, at tingene og stederne ikke er ens og dermed også, at det er vigtigt, at der er forskellige former for tilbud.
Kommunerne er ansvarlige for, om der er gode fritidstilbud til vore børn og unge i skolealderen, og det vil jo sige både fra indskoling over mellemtrin til udskoling.
I Venstre har vi stor tillid til det kommunale selvstyre, og at det egentlig er her, man skaber de bedste rammer om vore børn.
Jeg ser som sagt rigtig meget frem til, at vi får anbefalingerne fra de tre arbejdsgrupper, som arbejder lige nu, og jeg glæder mig rigtig meget til, at vi på samme måde, som vi jo debatterer mange gode ting i det, der hedder Sammen om Skolen, også her i det, der hedder Sammen om Fritiden, får muligheden for politisk at lytte til de anbefalinger, der kommer.
Så på den baggrund kan vi i Venstre ikke støtte forslaget.
Vi synes faktisk ikke, når der skal være respekt om det arbejde, der pågår lige nu, at man kan tillade sig at begynde at blande sig i den del.
Tak for ordet.
Kris Jensen Skriver (S), 2025-01-29:
Nu bliver mine udsagn ikke forkerte, fordi De Radikales ordfører mener, at de er forkerte.
Det her er en kommunal opgave i dag.
Der er blevet lavet en rigtig god kommuneaftale sidste år, som giver kommunerne mulighed for at prioritere.
Kommunerne har i forhold til den nye lovgivning, der er lavet, som ministeren lige redegjort for, mulighed for også at prioritere i forhold til fritidstilbuddene, og jeg synes, at det er det helt rigtige, at det ligger der.
Lotte Rod (RV), 2025-01-29:
Det er jo simpelt hen forkert.
Det kræver, at vi tager ansvaret på os herinde, hvis vi gerne vil give børn rigtige fritidshjem med rigtige værksteder.
Derfor spørger jeg bare igen: Vil Socialdemokratiet ikke være med til at prioritere de penge, det koster, at man kan lave de gode fritidshjem, for som kommunalbestyrelse har man ikke en chance?
Økonomien er så stram, at det her først kommer til at blive til virkelighed, hvis vi tager ansvaret på os herinde.
Kris Jensen Skriver (S), 2025-01-29:
Tak for spørgsmålet.
Vi mener, at det er vigtigt, at der er gode muligheder for fritidsliv, men vi mener også, at det er en opgave, der ligger hos kommunerne.
Når det så er sagt, er Sammen om Fritiden jo netop nu ved at komme med nogle anbefalinger til, hvad det er, vi kan gøre.
Ved at gøre det, som man foreslår i beslutningsforslaget her, kommer fritidstilbuddene, som jeg ser det, i højere grad til at ligne noget skole, og der mener jeg, at vi i højere grad også skal kunne noget andet med fritidstilbuddene, end man kan i skolen.
Lotte Rod (RV), 2025-01-29:
Hvordan kan det være, at Socialdemokraterne ikke vil sætte en standard for, at vores børn skal have værksteder på fritidshjemmene?
Altså, hvordan i alverden kan et parti tale så meget om, at man gerne vil have flere til at tage en erhvervsuddannelse og så ikke ville prioritere de penge, det koster at etablere det af alle steder, hvor man kan inspirere børn allermest, nemlig byggelegepladser, træværksteder, hvor de i timevis hver eneste eftermiddag både kan lære noget nyt, blive dygtig og blive inspireret til noget på en helt anden måde, end man kan i nogle få timer i skolen?
Kris Jensen Skriver (S), 2025-01-29:
Tak for det, og tak til Radikale Venstre for at have fremsat det her beslutningsforslag.
Det er noget enormt vigtigt, vi diskuterer i dag, for det er afgørende, at alle børn og unge har Danmark har rammerne og muligheden for et godt fritidsliv.
Derfor ser vi også frem til at modtage anbefalingerne fra de arbejdsgrupper, der netop nu sidder og arbejder med, hvordan vi kan fremme kvaliteten i fritidstilbuddene inden for partnerskabet »Sammen om Fritiden«.
Jeg har selv haft fornøjelsen af at arbejde med børn og unge, både som lærer, men også i min fritid som fodboldtræner igennem mange, mange år, og jeg kan kun bekræfte vigtigheden af et godt fritidsliv.
Det skaber relationer, og det udvikler det enkelte barn eller unge menneske.
For at sikre kvalitet i fritidslivet, er det vigtigt, at der er plads til forskellighed.
Til november er der en kommunal- og regionsrådsvalg i Danmark, og når jeg kigger på det kommunale danmarkskort, er der meget store forskelle.
Dels er der forskel på de børn og unge, der er, dels er der nogle geografiske forskelle på kommunerne.
Derfor mener vi i Socialdemokratiet ikke, at vi eksempelvis skal pålægge kommunerne, at der skal være værksteder, som det er fremført her.
Det er meget muligt, at der vil være og allerede i dag er værksteder mange steder, men vi skal ikke kræve, at man i byrådet i Tønder skal lave et værksted, hvis man vurderer lokalt, at der er brug for et andet tilbud.
Af forslaget her fremgår det ovenikøbet, at der ligeledes skal være en formålsbeskrivelse både for værksteder og for aktiviteterne.
Det opfatter jeg som en centralisering, og det kan vi ikke støtte.
Forslaget her er ikke konkret, men der peges på De Radikales børneløfte.
Der peges nemlig bl.a. på, at vi skal annullere den permanente forhøjelse af ældrechecken, der netop er trådt i kraft, hvor de ældre fra på fredag oplever, at der går flere penge ind på kontoen.
Man vil altså tage pengene fra de pensionister, der har allermest brug for det, ligesom man vil afskaffe Arnepensionen.
Det synes vi er den helt forkerte vej at gå.
Vi mener ikke, at regningen skal afleveres hos de fattigste pensionister.
Jeg deler også ministerens holdning til, at det er godt, at det bliver bragt på dagsordenen her i salen.
Vi mener, det er vigtigt.
Jeg tror også på, at vi skal lave et løft, men forslaget her er ikke den rigtige vej at gå, og på den baggrund skal jeg meddele, at vi i Socialdemokratiet ikke kan bakke op om beslutningsforslaget.
Mattias Tesfaye (S), 2025-01-29:
De fleste af timerne i skolens nye timebank findes allerede i den eksisterende lovgivning, men der er faktisk lagt lidt ekstra timer oveni, og dem kan man så vælge at bruge enten i skolen eller i sfo'en.
Jeg bliver da glad, når jeg ser, der bliver indgået kommunale budgetter, hvor man har prioriteret fritidsområdet.
Der er desværre lidt langt mellem snapsene.
Men jeg er også tilhænger af, at regeringen laver en økonomiaftale med kommunerne, og så bestemmer man selv lokalt, om det er fritidsområdet eller plejehjemmene eller folkeskolen, man vil prioritere.
Jeg er ikke tilhænger af, at vi binder for mange midler her fra Folketingssalen.
Sigurd Agersnap (SF), 2025-01-29:
Det er i hvert fald et område, hvor der ikke kom ny finansiering til sfo'en, og det er jo så det, det opfølgende spørgsmål er om: Hvis nu ministeren ikke har ret i sine forventninger – det er jo forventninger, vi snakker om, altså at der vil blive brugt flere penge på sfo'en – mener ministeren så ikke, at der er et problem med den finansiering, der er af vores sfo i dag?
Er det ikke er noget, man er nødt til at tage op på et tidspunkt, altså om der bliver brugt nok penge på en sfo, som jo er blevet beskåret over en lang årrække?
Mattias Tesfaye (S), 2025-01-29:
Nej, det gør jeg faktisk ikke, for under coronaen vedtog man jo, at man havde mulighed for at forkorte skoledagen, droppe noget af den understøttende undervisning, men det var med det krav, at pengene skulle bruges i skolen.
Det, som den nye lovgivning giver mulighed for, er, at man kan vælge lokalt at bruge pengene i sfo'en.
Sigurd Agersnap (SF), 2025-01-29:
Tak for ordet.
Nu sagde ministeren, at man med den nye aftale om folkeskolen fra sidste år kunne omdanne den understøttende undervisning til en timebank, der også kunne bruges i sfo'en.
Det fik mig lige til at tage ordet, for da man landede kvalitetsprogrammet for folkeskolen og den aftale, var der jo mange kritiske røster, der var bekymrede for økonomien i netop sfo'en, fordi sfo-dagen jo bliver længere og den understøttende undervisning skal finansiere både flere lærere i folkeskolen og eventuelt også den længere sfo-dag.
Deler ministeren ikke den bekymring, at vi vil se en mindre finansiering af sfo'en pr. åbne time?
Lotte Rod (RV), 2025-01-29:
Fritidshjemmene skal jo være børnenes og forældrenes sted.
Altså, det fritidshjem, jeg gik på i Aabenraa, var sådan et sted, hvor vi havde kaniner, og det vil sige, at så måtte vi jo skiftes til at komme og fodre kaninerne i weekenden sammen med vores forældre.
Det var i høj grad vores sted.
Og det er også en af grundene til, at jeg så gerne vil have fritidshjem.
For det er jo forsvundet, ved at man nedlagde fritidshjemmene, altså det stærke forældreengagement, der var dér, som nu er blevet til nogle sfo'er, hvor man har nogle forældreråd, der slet ikke kan det samme.
Så er Venstre ikke enige i, at vi skal have forældrenes indflydelse tilbage ved at skabe fritidshjem?
Anni Matthiesen (V), 2025-01-29:
Jeg synes helt klart, det er vigtigt, at vi inddrager forældrene, og at forældrene på den måde får medansvar, også for at passe kaninerne i skoleferier eller for den sags skyld i juleferien og i weekenderne.
Men jeg vil også gerne understrege, at jeg både har besøgt flere børnehaver, men også sfo'er, hvor man faktisk har kaniner også i dag.
Så jeg synes lidt, man skal passe på ikke fra Radikale Venstres side at få dømt alt til at være rent forfærdeligt.
Sigurd Agersnap (SF), 2025-01-29:
Vi er ikke enige i den finansiering, der ligger i børneløftet, og det er jo en udfordring ved nogle af de her beslutningsforslag, der kommer i salen.
For det er for mig at se en finansiering, som grundlæggende skærer på en række tilbagetrækningsydelser for at investere i børneområdet.
Vi har sagt, at vi mener, at der findes penge ved at rulle nogle af regeringens skattelettelser tilbage og i stedet investere i noget af vores fælles velfærdssamfund.
Kim Aas (S), 2025-01-29:
Tak til ordføreren.
Nu hører jeg, at ordføreren støtter det her forslag, og jeg kunne godt tænke mig at høre, hvordan SF tænker at ville finansiere det her, for det her vil jo komme til at koste nogle kroner.
Og hvordan vil man finde de penge?
Vil man gå samme vej som Radikale, eller har man et andet forslag?
Sigurd Agersnap (SF), 2025-01-29:
Tak for ordet, formand.
Brætspil, bordtennis, fangeleg på boldbanen, nogle, der vælter et glas vand i krearummet, mens vi har kastet os over et storstilet Warhammeropgør ved et af bordene ved siden af.
De fleste af os har varme minder fra sfo-tiden – det har jeg i hvert fald.
Her kunne man lege frit i trygge rammer omgivet af engagerede pædagoger.
Jeg kan stadig væk huske den der følelse af, at lige så snart sidste time var færdig, pakkede man sine ting hurtigt og løb alt, hvad man kunne, over mod sfo'en for at fange en af de ledige mooncars eller at komme i værkstedet med Bo.
Vi har heldigvis stadig i dag mange gode sfo'er, mange gode pædagoger og mange gode klubber og også fritidshjem.
Men fritidspædagogikken generelt er under pres.
De fritidspædagogiske tilbud i skoler og klubber har oplevet nedskæringer siden folkeskolereformen i 2013.
BUPL's undersøgelse fra 2023 siger, at det er på 2,2 mia. kr.
Det er besparelser, som betyder, at man flere steder er rykket ind i klasselokalerne for at spare på lokaleudgifterne, at der er længere mellem pædagogerne, men også, at der er længere mellem mooncars og Warhammers nogle steder.
De besparelser har også betydet, at opbakningen til klubtilbud og sfo er faldet.
Det er en tid, hvor vi ser, at alt for mange børn mistrives, og hvor den frie leg forsvinder.
Vi ved, at børn, der oftere er i bevægelse, trives bedre, og at børn, der ofte leger med andre, trives bedre.
Ifølge Friluftsrådet har hvert tredje barn ikke prøvet at klatre i et træ, et højt træ, hvert andet barn har aldrig fanget en krabbe eller prøvet at smage på ting fra naturen i naturen.
De steder, hvor man som barn får lov at udforske nyt, er blevet færre og er blevet en mangelvare.
Samtidig fylder præstationskulturen mere, både i skolen og også oppe i fodboldklubben.
Skal den udvikling vendes, er sfo'en og fritidspædagogikken helt afgørende.
Der bør være mulighed for at udforske forskellige interesser og få nye oplevelser; der bør være mulighed for at stille et værksted til rådighed for dem, der er handy, hvor man kan udleve sin kreativitet og skabe noget med hænderne; der bør være flere muligheder for at arrangere udendørsaktiviteter, tage på udflugt, opleve madlavning i naturen eller en fisketur, men det kræver midlerne til det.
Det kræver, at vi sætter rammerne til, at man også kan prioritere det, både kommunerne og lokalt.
Derfor er der brug for, at vi som samfund og også som Folketing igen investerer i fritidspædagogikken.
Derfor et tak til Radikale Venstre for at sætte det på dagsordenen i salen i dag.
Vi er ikke enige i alt, hvad der står af forslag i beslutningsforslaget, men vi er enige i intentionen at styrke fritidspædagogikken, og at vi godt kan gøre det lidt bedre.
Vi støtter derfor også helhjertet, at der indkaldes til forhandlinger om fritidspædagogik, og at et af forslagene kunne være, at man får lavet en særskilt lovgivning på området.
Skal det med et ændringsforslag ændres til, at det er, efter der er kommet en udtalelse fra Sammen om fritid og et udspil fra dem, er vi selvfølgelig også med på det.
Karina Adsbøl (DD), 2025-01-29:
Det er klart, at budgetterne også skal være i orden, og det er jo derfor, at den siddende regering og KL også laver en økonomiaftale omkring budgetterne.
Der ønskede man jo en forsøgsordning med skolemad.
Der kunne man jo have rejst det her inde ved bordet, men det var ikke blandt De Radikales prioriteter der.
Lotte Rod (RV), 2025-01-29:
Men hele pointen er jo, at friheden kommer med, at man faktisk har de økonomiske rammer til at gøre det, man gerne vil.
I dag står rigtig mange kommunalpolitikere jo i den situation, at selv om de gerne vil det her, og selv om de måske endda er gået til valg på det, så starter de hvert eneste år med at skulle spare penge, fordi den kommunale økonomi er så stram.
Derfor er mit klare budskab: Hvis vi gerne vil give børn rigtig gode fritidshjem – det er halvdelen af deres dag, de tilbringer i fritidshjemmet – altså hvis det skal være godt, er vi nødt til at begynde at tage ansvar for, at vi faktisk giver pengene til, at det kan lade sig gøre.
For ellers bliver det bare ved med at være besparelser på besparelser.
Jeg kender Danmarksdemokraterne som et parti, der går meget op i, at Danmark er i balance, og at der ikke er nogen kommuner rundtomkring i landet, som har dårligere muligheder end andre.
Så jeg vil bare spørge Danmarksdemokraterne, om ikke I er enige i, at uanset hvor man er barn henne, skal man have adgang til at kunne være på et fedt fritidshjem.
Karina Adsbøl (DD), 2025-01-29:
Tak for det, formand.
Forslaget, vi behandler i dag, handler om, at regeringen inden udgangen af folketingsåret 2024-25 skal indkalde til forhandlinger med Folketingets partier om at etablere fritidshjem for alle børn fra børnehaveklassen til 6. klasse.
Og i Danmarksdemokraterne kommer vi da gerne til forhandlinger, såfremt ministeren beslutter sig for at indkalde til nogen.
Forslagsstillerne mener, det er en mindre katastrofe, at netop fritidspædagogikken er blevet beskåret med 2 mia. kr. siden folkeskolereformen i 2013 – en reform, som forslagsstillerne mig bekendt også var en del af.
Med folkeskolereformen blev skoledagen også længere, og børnenes tid i fritidsinstitutionerne blev tilsvarende kortere, og derfor blev der også ifølge BUPL flyttet mere end 1 mia. kr. fra fritidsområdet til skolen.
Da man senere besluttede, at skolerne igen måtte afkorte skoledagen og tiden i fritidsordningerne blev længere, sagde daværende undervisningsminister Mattias Tesfaye, at det så var op til de enkelte kommuner selv at beslutte, hvordan de ville fordele ressourcerne mellem skoler og fritidsordninger.
Jeg synes, det er fantastisk, når der er velfungerende fritidshjem, og jeg tror også på, at det kan gavne mange børn at være i fællesskaber.
Det kan forebygge ensomhed og også være med til at sikre en god trivsel.
Hvis vi tager diskussionen om frisættelse, og hvor meget vi så skal detailstyre fra Christiansborgs side af, ønsker De Radikale at pålægge kommunerne, at der skal etableres fritidshjem, bl.a. med værksteder, og så skal der være en formålsbeskrivelse for disse, og det samme skal der også være for aktiviteterne.
I den store frisættelsesdagsorden, kan man sige, kan det virke som en meget stram central styring af kommunerne.
Kommunerne har opgaven i dag med at have de rette tilbud, og den skal de også løse.
Derudover er der også nogle ting, som er blevet nævnt i dag, i forhold til finansieringen, hvor De Radikale jo foreslår, at midlerne skal komme fra deres børneløfte – et børneløfte, som jo bl.a. finansieres fra Arnepensionen og også den permanente forhøjelse af ældrechecken.
Så det er jo klart også en del, som Danmarksdemokraterne ikke er med på.
Derudover er det også blevet nævnt, at der i øjeblikket sidder tre arbejdsgrupper under Sammen om Fritiden, som netop skal komme med anbefalinger til, hvordan vi kan udvikle fritidsområdet i Danmark, og deres arbejde vil også blive fremlagt, når de foreligger.
Jeg skulle også sende en hilsen med her i dag fra Det Konservative Folkeparti og sige, at de heller ikke kan støtte forslaget fra Radikale Venstre.
Tak for ordet.
Anni Matthiesen (V), 2025-01-29:
Jeg vil starte med sige, at jeg bliver helt bekymret, når fru Lotte Rod kalder det for byggelegepladser, for jeg har altid hørt fru Lotte Rod kalde det for skrammellegepladser.
Jeg tror, det måske er det samme.
Men jeg kan sige, at jeg er helt enig i, at vores fritidsordninger og i det hele taget fritidslivet for vore børn og unge er rigtig, rigtig vigtigt.
Og det er også her, jeg gerne vil understrege vigtigheden af, at forældrene også bliver en del af det og bliver involveret i det.
Det må jeg sige.
Det er der, hvor jeg tror på at man også kan præge vores børn langt ud i fremtiden.
Lotte Rod (RV), 2025-01-29:
Jeg har trods alt lyst til at samle op på, at jeg er glad for, at Venstre har en stærk stemme i det her med fritiden.
For nogle gange kan det godt lyde som sådan noget lidt rødt og noget med nogle pædagoger og sådan noget.
Men jeg synes jo, at det er en af de vigtigste liberale værdier at opdrage børn til selv at kunne ting og til selv at tage ansvar i et fællesskab.
Det er derfor, jeg elsker byggelegepladserne, for det er jo sådan et minisamfund, hvor man skal finde ud af at begå sig blandt hinanden.
Og alt det, det entreprenante Danmark er skabt på, kommer jo ud af det børnesyn.
Derfor håber jeg bare, at Venstre vil følge op med ikke kun at sige det rigtige, men faktisk også at prioritere de penge, det så koster at gøre det til virkelighed.
Karina Adsbøl (DD), 2025-01-29:
Jo, men det er jo også derfor, at vi har 98 kommuner, som har nogle kommunalbestyrelser i dag, som tager de lokale beslutninger, herunder også på det her område
Jeg tænker også, jeg vil gå hjem og læse op på, hvordan det ser ud på Fanø.
Jeg tænker, at det er en radikal borgmester, der sidder der.
Har man selv gjort noget der?
Derudover synes jeg, det er vigtigt, at der er nogle gode tilbud til vores børn.
Det tænker jeg da at vi alle sammen synes, og så skal vi bare have den balance i forhold til den centrale styring, i forhold til hvor meget vi skal gå ned i detaljerne, ligesom Radikale gør her.
Derudover er der hele finansieringsforslaget.
Så det er ikke, fordi Danmarksdemokraterne ikke synes, at børn kan have brug for nogle fritidshjem.
Det kan de godt have.
De kan måske også have brug for nogle sfo'er.
Der er forskellige tilbud, afhængigt af hvor man bor, og jeg er da sikker på, at ude lokalt kan de tilbud sikkert også blive bedre.
Rasmus Stoklund (S), 2025-01-29:
Jeg synes ikke, det er rimeligt at sige, at jeg er fuldstændig ligeglad, for
det er jeg ikke.
Jeg er selvfølgelig som alle andre optaget af, at vi prøver at få indført de her CO 2 -afgifter på en måde, der går mindst muligt ud over de erhverv, som er i en særlig udsat position.
Derfor har vi kompensationsmulighederne; derfor har vi den gradvise indfasning.
Og det er ikke et spørgsmål om at køre rundt i en karrusel.
Det ligger der, og det arbejde pågår, og det er et vigtigt stykke arbejde.
Mattias Tesfaye (S), 2025-01-29:
Jeg synes egentlig, at den beskrivelse, ordføreren selv fremførte her fra talerstolen i indledningen, var god.
Jeg synes, det lød som et fritidstilbud, som mine børn meget gerne måtte gå i, og som også langt hen ad vejen lignede noget af det, jeg selv gik i på fritidshjemmet Jellebakken i Aarhus Nord i 1980'erne og 1990'erne.
Så jeg er tilhænger af, at der ikke bare er et gamerrum og et lokale, der for få timer siden var et undervisningslokale i folkeskolen, men at det er et selvstændigt fritidstilbud.
Men jeg er også tilhænger af, at der er et kommunalt selvstyre, og at forpligtelsen til at stille de her tilbud til rådighed er kommunalt forankret.
Lotte Rod (RV), 2025-01-29:
Så hvad er regeringens ambition, hvis man skruer tiden et par år frem?
Hvordan ser der så ud, når du kommer ind i dine børns fritidshjem?
Er der rigtige værksteder?
Kim Edberg Andersen (DD), 2025-01-29:
Hvad mener ministeren at man bør gøre, for at demensramte ikke i fremtiden kan blive franarret deres penge af griske telefonsælgere, ligesom det skete for Kim Andersens demente mor, som omtalt i en artikel i Jyllands-Posten den 15. januar 2025?
Og det er ikke min mor!
Rasmus Stoklund (S), 2025-01-29:
De her midler, der er sat af – alene for i år er det 100 mio. kr. – skal ud at virke.
Det er ministeren for fødevarer, landbrug og fiskeri, der kommer til at sørge for, at de kommer ud at virke.
Når de gør det, er det min klare overbevisning, at det kommer til at give et væsentligt bidrag til at afbøde nogle af de negative effekter, der er for fiskeriet.
Men det er klart, at det ikke får den her CO 2 -afgift til at gå væk, heller ikke, selv om vi indfaser den langsommere og det ikke er den fulde afgift, man har her de første par år.
Men det er trods alt et forsøg på at afbøde nogle af de negative effekter af CO 2 -afgiften, at man har de her kompensationsmuligheder.
Kaare Dybvad Bek (S), 2025-01-29:
Jeg vil gerne love hr. Mikkel Bjørn, at hvis der i forbindelse med en lovgivningsproces er noget som helst forløb, hvor vi ikke har opgjort de her tal i deres fulde udstrækning, altså også om børn af efterkommere, så skal vi for mig at se ikke gøre det.
Altså, vi skal sørge for, at alle regnes med for at få det fulde datagrundlag, og hvis der har været et forhandlingsforløb i mit ministerium, vil jeg som udgangspunkt altid bede om at få det fulde datagrundlag, før vi herinde i Folketingssalen vedtager nogen lovgivning.
Det mener jeg absolut er nødvendigt.